નવી દિલ્હી: ભૂતપૂર્વ કેન્દ્રીય મંત્રી પી. ચિદમ્બરમે એરસેલ મેક્સિસ કેસમાં દિલ્હીની પટિયાલા હાઉસ કોર્ટમાં આગોતરા જામીનની અરજી દાખલ કરી છે. આ કેસ માટે તેમનો પક્ષ કપિલ સિબ્બલ રજૂ કરશે. પટિયાલા હાઉસ કોર્ટે આ અરજી પર એન્ફોર્સમેન્ટ ડિરેક્ટોરેટ (ED) પાસે જવાબ માંગ્યો છે. EDએ 5 જૂન સુધીમાં કોર્ટને જવાબ આપવાનો છે. પટિયાલા હાઉસ કોર્ટે આગામી સુનાવણીની તારીખ સુધી પી. ચિદમ્બરમની ધરપકડ સામે પ્રોટેક્શન પણ આપ્યું છે. પી. ચિદમ્બરમે 5 જૂનના રોજ ED સામે હાજર થવું પડશે. કોર્ટે જણાવ્યું છે કે ત્યાં સુધી તેમની વિરુદ્ધ કોઇપણ કડક કાર્યવાહી કરી શકાશે નહીં. ઉલ્લેખનીય છે કે એરસેલ મેક્સિસ ડીલ મામલે 3 એપ્રિલના રોજ ઇડીએ સુપ્રીમ કોર્ટમાં તપાસનો સ્ટેટસ રિપોર્ટ દાખલ કર્યો હતો. આ કેસમાં કોંગ્રેસના નેતૃત્વવાળી ભૂતપૂર્વ યુપીએ સરકારમાં નાણામંત્રી રહેલા પી. ચિદમ્બરમ પર આરોપો લગાવવામાં આવ્યા હતા. ઇડીએ આ મામલે કોર્ટમાં સીલબંધ રિપોર્ટ દાખલ કર્યો હતો.